Správa zo zasadnutia Pracovnej skupiny  pre mládež Rady Európskej Únie

Dátum :   26. 03. 2012
Miesto :   Rada EÚ, Brusel
Účastníci za Slovenskú republiku:  Ivan Hromada (SZ SR pri EÚ), Viliam Michalovič (Iuventa)

Agenda

1.   Schválenie agendy

2.   Informácie Predsedníctva

3.   Informácie Komisie
  
4.   Návrh záverov Rady o podpore tvorivého a inovačného potenciálu mladých ľudí
      - prezentácia a diskusia 
        =	doc. 7795/12  JEUN 22 

5.  Návrh nariadenia Európskeho parlamentu a Rady, ktorým sa zriaďuje ERASMUS PRE  
      VŠETKÝCH, program Únie pre vzdelávanie, odbornú prípravu, mládež a šport
     - detailná diskusia o kapitole IIa s cieľom vypracovania stanoviska pre Výbor pre vzdelávanie 
        = doc. 6792/12 EDUC 50 JEUN 15 SPORT 13

6.  Rôzne

Zhrnutie zasadania

Na prvom zasadaní Pracovnej skupiny pre mládež počas DK PRES bolo oznámené, že vzhľadom k tomu, že bude potrebné vypracovať stanovisko PS ku kapitole o mládeži v programe EfA, budú zasadania 26.3. a 4.4. celodenné.  COM pripomenula vysokú prioritu riešenia nezamestnanosti mladých, na ktorú poukázalo aj vyhlásenie členov Európskej rady v januári 2012. Ďalej sa venovala otázke podnikateľstva mladých ľudí a iniciatíve Príležitosti pre mladých. 

Predsedníctvo predstavilo svoj návrh záverov Rady o podpore tvorivého a inovačného potenciálu mladých ľudí. Dokument je jednou z reakcií na alarmujúco vysokú nezamestnanosť mladých ľudí v Európe. Na pracovnom trhu ako aj v spoločnosti rastie dopyt po tvorivosti, schopnosti adaptovať sa na inovácie a po pokročilých komunikačných zručnostiach, rastie tiež potreba rozvíjať flexibilitu a podnikateľské zručnosti. Okrem vyjasnenia niektorých definícií veľkú diskusiu spustilo ustanovenie, podľa ktorého sa mladí ľudia obrazne už rodia digitálne zdatní. ČŠ zatiaľ vo všeobecnosti podporujú myšlienku zriadenia expertnej skupiny na podporu tvorivosti a inovačnej schopnosti mladých ľudí, ak budú jej úlohy jasné a jej činnosť  efektívne organizovaná. 

Ako býva zvykom, raz za predsedníctvo sa PS pre mládež prihovoril zástupca Európskeho fóra mládeže (EYF). 

K jednotlivým bodom

1. Schválenie agendy

Agenda zasadnutia bola schválená bez zmien. 

2. Informácie Predsedníctva

Rokovanie pracovnej skupiny viedla Mette Andersen zo Stáleho zastúpenia Dánska pri EÚ. PRES stručne zhrnulo výsledky konferencii o mládeži a zasadania GR pre mládež, ktoré  sa uskutočnili 18. až 21. marca 2012. PRES uviedlo, že zo spoločných odporúčaní konferencie sa 4 hodia do rámcu prerokúvaných záverov Rady.  

3.   Informácie Komisie

COM oznámila, že sa pripravuje aktualizácia Európskeho portálu mládeže. 3. apríla sa uskutoční konzultácia o karte „Mládeže v pohybe“. 

COM sa  venovala otázke uznávania výsledkov neformálneho a informálneho vzdelávania. V súčasnosti pripravuje návrh odporúčania Rady k tejto téme. Doteraz existujú len zásady na toto uznávanie, ktoré spracoval CEDEFOP a ktoré nemajú právny ani politický dopad. Rokovania k tomuto dokumentu by sa mali začať počas cyperského PRES.

Komisia pripravuje dokument o doteraz podporených projektoch z FP 7, ktoré sa týkajú výskumu mládeže.

4.  Návrh záverov Rady o podpore tvorivého a inovačného potenciálu mladých ľudí

Dokument je jednou z reakcií na alarmujúco vysokú nezamestnanosť mladých ľudí v Európe. Na pracovnom trhu ako aj v spoločnosti rastie dopyt po tvorivosti, schopnosti adaptovať sa na inovácie a po pokročilých komunikačných zručnostiach, rastie tiež potreba rozvíjať flexibilitu a podnikateľské zručnosti. Mala by sa  podporovať tvorivosť mladých ľudí, ich inovačná schopnosť a podnikateľské zručnosti ako nástroj aktívnej účasti na živote spoločnosti vrátane formálnych a neformálnych demokratických procesov, ako aj zvýšenie ich zamestnateľnosti. ČŠ sa okrem iného vyzývajú, aby zlepšili uznávanie zručností získaných neformálnym vzdelávaním a aby spolu s Komisiou zriadili tematickú expertnú skupinu s cieľom vymieňať si najlepšie postupy v súvislosti so spôsobmi podpory tvorivosti a inovačnej schopnosti mladých ľudí. 

Diskusia

Časť „so zreteľom na“

BE – doplniť odkaz na závery Rady o práci s mládežou. V názve dokumentu by chceli zdôrazniť zamestnateľnosť mladých ľudí. 

Časť „uznávajú, že“

IE – v ods. 1 spomenúť obmedzené príležitosti mladých ľudí

Časť „domnievajú sa, že“

PL – zdôrazniť úlohu formálneho vzdelávania 
ES – chýba im napojenie na názov dokumentu, čo by vyriešili doplnením ods. 1

Časť „súhlasia, že“

DE – doplniť bod o iniciatívach pre mládež financovaných z programu Mládež v akcii s cieľom posilniť podnikateľské zručnosti mladých ľudí (podobne BE)

BE – do ods. 1 doplniť sociálnu inklúziu

Časť „vyzývajú členské štáty, aby“

BE – v ods. 2 spomenúť prácu s mládežou

Časť „vyzývajú členské štáty a Komisiu, aby“

BE – do ods. 2 doplniť aktívne občianstvo

UK – navrhlo spomenúť v tejto časti pripravovanú taxonómiu ESCO

ČŠ zatiaľ vo všeobecnosti podporujú myšlienku zriadenia expertnej skupiny na podporu tvorivosti a inovačnej schopnosti mladých ľudí, ak budú jej úlohy jasné a jej činnosť  efektívne organizovaná. 

Záver: Predsedníctvo predstavilo svoj návrh záverov Rady o podpore tvorivého a inovačného potenciálu mladých ľudí. Dokument je jednou z reakcií na alarmujúco vysokú nezamestnanosť mladých ľudí v Európe. Na pracovnom trhu ako aj v spoločnosti rastie dopyt po tvorivosti, schopnosti adaptovať sa na inovácie a po pokročilých komunikačných zručnostiach, rastie tiež potreba rozvíjať flexibilitu a podnikateľské zručnosti. Okrem vyjasnenia niektorých definícií veľkú diskusiu spustilo ustanovenie, podľa ktorého sa mladí ľudia obrazne už rodia digitálne zdatní. ČŠ zatiaľ vo všeobecnosti podporujú myšlienku zriadenia expertnej skupiny na podporu tvorivosti a inovačnej schopnosti mladých ľudí, ak budú jej úlohy jasné a jej činnosť  efektívne organizovaná. 

5.  Návrh nariadenia Európskeho parlamentu a Rady, ktorým sa zriaďuje ERASMUS PRE  VŠETKÝCH

PRES vysvetlilo svoj zamýšľaný postup: po dnešnej diskusii o kapitole IIa pripraví návrh stanoviska PS pre mládež pre Výbor pre vzdelávanie, ktoré sa prerokuje na budúcom zasadaní PS.

Kapitola IIa „Mládež“ v článku 10a prináša špecifické ciele, články 10b až 10e definujú tri akcie programu (mobilita jednotlivcov, spolupráca v oblasti inovácií a osvedčených postupov a podpora reformy politiky). 

BE – nazdáva sa, že nie je namieste poskytovať stanovisko inému výboru v oblasti našej kompetencie. Oblasť mládeže je v rukách ministrov zodpovedných za túto oblasť. 

COM uviedla, že ešte nemá pozíciu k tejto kapitole, nakoľko kompromisný text PRES sa týka viacerých horizontálnych tém a Komisia potrebuje viac času a aj stanovisko EP.

Diskusia

BE – zopakovalo svoju štartovaciu pozíciu, ktorou je požiadavka na samostatný program pre oblasť mládeže (podobne CZ, PL, LU, LT). V prípade kapitoly je nutné, aby časť mládeže mala v programe EfA samostatnú rozpočtovú položku (podobne DE, CZ, PT, AT, SK, LT, BG, ES). Podobne podporujú vlastný programový výbor (podobne DE, CZ, SK, ES) a samostatné národné agentúry (podobne DE, CZ, ES). V kapitole by chceli spomenúť nejaký všeobecný cieľ (podobne DE, CZ, AT, NL, SK, LU, ES, IE). 

FI – podporujú myšlienku integrovaného programu, ktorá sleduje medzisektorový prístup. V čl. 10a.1b) chcú zdôrazniť myšlienku vzdelávania a zvyšovania kompetencií pracovníkov s mládežou a mládežníckych lídrov. Do 10e.1a) doplniť otvorenú metódu koordinácie (podobne SE). V 10e.1e) vypustiť Eurodesk. 

SE – v čl. 10a.1a)  a 10b spomenúť mládežníckych lídrov a pracovníkov s mládežou (podobne SI, SK).

DE – samostatnú kapitolu podporujú už dlhšie obdobie. Kapitola by sa mala byť postavená na  3 pilieroch politiky mládeže: aktívne občianstvo, neformálne učenie sa a participácia. Odkázalo na podrobné písomné pripomienky predložené začiatkom marca.

CZ -  návrh kapitoly je príliš všeobecný. Podporu by mali dostať siete Eurodesk a Salto (podobne AT, PL) a mali by pokračovať aj inštitucionálne granty. Zlepšiť prístup k programu pre mladých ľudí s menšími príležitosťami. V 10d.1a) spomenúť projekty pre aktívne občianstvo  a iniciatívy mládeže (podobne ES). Do 10e.1a) doplniť sociálnu inklúziu, kreativitu a podnikateľstvo (podobne SK)

FR – podporujú myšlienku európskeho priestoru mládeže (čl. 10a.1c). V čl. 10b explicitne spomenúť participáciu mládeže (podobne ES, LV). Do čl. 10d.1 doplniť participáciu mládeže na cezhraničnej spolupráci mládeže. V tomto článku spomenúť virtuálnu mobilitu. 

SI – doplniť špecifický cieľ o európskom občianstve do čl. 10a (podobne ES). Na koniec 10a.1a) doplniť regionálne orgány. V 10d.1a) hovoriť len  partnerstvách (nie strategických) – podobne SK. Do čl. 10d pridať nový odsek o podpore inovatívnych foriem účasti mladých na demokratickom živote (podobne HU). Do 10e.1b) doplniť podporu centier pre zdroje (podobne SK). 

AT – vyjadrilo nespokojnosť s názvom programu (podobne BG) a jeho jednotlivých častí. Indikátory by videlo radšej v texte nariadenia (podobne SK). Naopak MT je proti. V čl. 10c.1a) spomenúť Európsku dobrovoľnícku službu (podobne IE). V 10d.1a) im chýbajú cezhraničné partnerstvá. 

PL – v čl. 10a.1a) spomenúť občiansku spoločnosť. Možnosť podpory pre miestne projekty. Požiadalo COM o popísanie medzinárodnej spolupráce v oblasti mládeže  v tomto programe. 

SK – program má byť otvorený pre všetkých mladých ľudí, vrátane tých s menšími príležitosťami. V 10a.1a) spomenúť v rámci participácie jej 3 princípy: angažovanosť, sociálnu inklúziu a solidaritu (podobne EE).

LU – v čl. 10c popri mobilite hovoriť aj o participácii mládeže

EE – v čl. 10d spomenúť politiku mládeže založenú na overených poznatkoch a výskume

6. Rôzne

Ako býva zvykom, raz za predsedníctvo sa PS pre mládež prihovoril zástupca Európskeho fóra mládeže (EYF). Uviedol, že všetkých 27 národných pracovných skupín predložilo svoje príspevky v rámci štruktúrovaného dialógu. Dosť sa v nich polemizovalo o znížení veku na volebné právo na 16 rokov. EYF sa tejto otázke aktívne venuje. Minimálny vek pre voľby – 16 rokov  považujú za základné právo, nakoľko keď mladí začnú zarábať pred vekom 18 rokov, už platia štátu dane, čiže okrem povinností požadujú aj práva. V tomto zmysle by občianske vzdelávanie malo byť povinným predmetom na školách.  Oblasť mládeže musí byť v novom programe Erasmus pre všetkých dobre viditeľná. Spomenul aj tzv. štrasburský proces o neformálnom a informálnom vzdelávaní. 

AT sa spýtalo, či majú nejaký plán ako zapojiť neorganizovanú mládež. Zástupca EYF odpovedal, že EYF zastupuje mládežnícke štruktúry. Tieto sa však nezameriavajú len na svojich členov, ale na všetkých, pričom využívajú elektronické nástroje ale aj stretnutia s mládežou. Potrebujú k tomu však mládežnícke organizácie, tieto majú limitovaný prístup k zdrojom. K tomu potrebujú program EÚ. 

BE sa zaujímalo, či sú nejaké štúdie o volebnom práve od 16 rokov. EYF uviedlo, že AT má volebný vek od 16 rokov. Odvoláva sa na demografický vývoj, kde mladých ľudí ubúda. Existujú doktorandské štúdie, ktoré boli aj prezentované EP; Rada Európy odporučila, aby sa volebný vek  znížil na 16 rokov.  

CZ  informovalo o brožúre, ktorú vydali v rámci Európskeho roka dobrovoľníctva 2011. Obsahuje podporené projekty a príklady dobrej praxe.  

BE vyjadrilo potešenie, že návrh PRES k programu Erasmus pre všetkých sa už zaoberá mládežou osobitne. BE stále podporuje samostatný program pre mládež, preto by chceli, aby sa prerokovali aj alternatívne návrhy v rámci pracovnej skupiny (DE, FR, BE). Mali by sme sa zaoberať komitológiou, rozpočtom. 

PRES odvetilo, že horizontálne otázky budú prerokúvané vo Výbore pre vzdelávanie. K článku 10a (kapitola Mládež) bude rokovať PS Mládež a predloží stanovisko Výboru pre vzdelávanie. 

Spracovali: Ivan Hromada a Viliam Michalovič
Brusel 12.03.2012

Vysvetlenie skratiek: 

ČŠ 	  členské štáty 
EP	  Európsky parlament
COM 	  Európska komisia; zástupca Európskej komisie
PRES	  predsednícka krajina EÚ; zástupca predsedníckej krajiny EÚ
PS	  pracovná skupina
EfA        Erasmus pre všetkých
NA         národná agentúra
EYF       Európske fórum mládeže